KOMISIJOS REGLAMENTAS (EB) Nr. 962/2007
2007 m. rugpjūčio 14 d.
iš dalies keičiantis Reglamentą (EB) Nr. 996/97 dėl sušaldytos plonosios galvijų diafragmos, kuriai taikomas KN kodas 0206 29 91, importo tarifinės kvotos atidarymo ir administravimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo (1), ypač į jo 32 straipsnio 1 dalies pirmą pastraipą,
kadangi:
(1)
Komisijos reglamentu (EB) Nr. 996/97 (2) numatyta skirti sušaldytos plonosios galvijų diafragmos, kuriai taikomas KN kodas 0206 29 91, ilgalaikę importo tarifinę kvotą ir ją administruoti.
(2)
2006 m. rugpjūčio 31 d. Komisijos reglamento (EB) Nr. 1301/2006, nustatančio žemės ūkio produktų importo tarifinių kvotų, kurioms taikoma importo licencijų sistema, administravimo bendrąsias taisykles (3), 8 straipsnio pirmoje pastraipoje numatyta, kad importo licencijos neturėtų galioti pasibaigus paskutinei importo tarifinės kvotos laikotarpio dienai.
(3)
Siekiant suderinti Reglamento (EB) Nr. 996/97 ir Reglamento (EB) Nr. 1301/2006 nuostatas, Reglamentas (EB) Nr. 996/97 iš dalies pakeistas Reglamentu (EB) Nr. 568/2007, visų pirma išbraukiant importo licencijų galiojimo laikotarpio nuostatą.
(4)
Kadangi 1995 m. birželio 26 d. Komisijos reglamento (EB) Nr. 1445/95 dėl importo ir eksporto licencijų taikymo galvijienos sektoriuje taisyklių (4) 3 straipsnyje numatyta, kad importo licencijos galioja 90 dienų nuo jų išdavimo, Reglamente (EB) Nr. 996/97 reikia patikslinti, kad licencijos turėtų galioti iki importo tarifinės kvotos laikotarpio pabaigos.
(5)
Todėl Reglamentas (EB) Nr. 996/97 turėtų būti atitinkamai iš dalies pakeistas.
(6)
Siekiant užtikrinti, kad importo licencijos, išduotos importo tarifinės kvotos laikotarpiui nuo 2007 m. liepos 1 d. iki 2008 m. birželio 30 d., galiotų iki to importo tarifinės kvotos laikotarpio pabaigos, reikėtų numatyti, jog šis pakeitimas taikomas nuo 2007 m. liepos 1 d. prasidedančio kvotos laikotarpio.
(7)
Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 996/97 2 straipsnis papildomas šia 3 dalimi:
„3. Nukrypstant nuo Reglamento (EB) Nr. 1445/95 3 straipsnio, importo licencijos galioja iki importo tarifinės kvotos laikotarpio pabaigos.“
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas importo licencijoms, išduotoms nuo 2007 m. liepos 1 d. prasidedančio kvotos laikotarpio.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. rugpjūčio 14 d.